
E L Ő T E R J E S Z T É S

Sülysáp Város Önkormányzata Képviselő-testületének
2018. szeptember 20-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2018. (IX. 20.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2018. szeptember 13.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2018. augusztus 23-ai ülése óta 4 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Határozat tárgya
	Határidő
	Állapot

	110/2018
	2018.05.31.
	Kossuth Lajos utca újrapadkázása
	2018.08.31.
	Folyamatban

	143/2018.
	2018.08.23.
	Helyi menetrend szerinti autóbuszjárat viteldíjának emelése
	2018.08.31.
	Végrehajtva

	149/2018.
	2018.08.23.
	Állomás u. 13/I. szám alatti szociális bérlakás bérlőkijelölése
	2018.09.01.
	Végrehajtva

	151/2018
	2018.08.23.
	Vis maior támogatási igény benyújtása a Dankó utca helyreállítására
	2018.08.31.
	Végrehajtva


II. Tájékoztató az előző ülés óta történt fontosabb eseményekről
Augusztus 24-én sor került a 31-es számú főút Tápiószecső belterületi szakaszának ünnepélyes átadására, ahol országgyűlési képviselőnk részéről ismételten elhangzott, hogy a sülysápi belterületi szakasz, valamint a Sülysáp és Mende közötti szakasz felújítása mellett további feladatának tekinti a sülysápi piactérnél, valamint Nagykátán, a jászberényi elágazásnál megtervezett körforgalmak kialakítását is. Mindezekkel kapcsolatban a munkakezdés időpontja még bizonytalan, de amint a pénzügyi forrás rendelkezésre áll, azonnal kezdhetők a munkálatok.
Augusztus 30-án a Vasút utca Mamut vas- és műszaki üzlet, valamint a Deák Ferenc utca közötti szakaszának vízelvezetési lehetőségeiről egyeztettünk az érintett üzletek tulajdonosaival, akik vállalták, hogy a saját üzletük előtti területen, a tervek alapján, megfelelő műszaki tartalommal elkészített vízelvezető rendszer kialakítását teljeskörűen finanszírozzák. Önkormányzatunk részéről felajánlottam, hogy a szükséges terveket elkészíttetjük, a közbeékelődő lakóingatlan vonatkozásában pedig megkíséreljük az egyeztetést a tulajdonossal. Ha ez a viszonylag kisléptékűnek tekinthető beruházás megvalósulna, jelentősen javulna a településközpont rendezettsége és a biztonságos közlekedés feltételrendszere. 

Szeptember 3-án alpolgármester úrral megosztva vettünk részt általános iskoláink tanévnyitó értekezletein. 

Az elmúlt hetekben több körben egyeztettem az előző testületi ülésen említett Fő utcai ingatlan megvásárlásáról, amely végül sikerre vezetett, így a mai ülésen önálló napirendi pontként szerepelni fog ez a téma. 

Szeptember 6-án a G és SZ Fuvarozó Kft. képviselőjével egyeztettem a korábban már szintén említett iparterületi telekcsere részleteit. 
Szeptember 6-án közbiztonsági egyeztető fórumra került sor Mendén, melyen kapitány úr helyzetértékelést nyújtott a sülysápi rendőrőrs illetékességi területén lévő települések közbiztonsági helyzetéről.

A Barátság Nyugdíjas Klub által szeptember 1-jén szervezett bálon Czerván György országgyűlési képviselőnk bejelentette, hogy biztos információval rendelkezik arról, hogy a Dózsa György út középső szakaszának felújításra benyújtott pályázatunk eredményes volt, és rövidesen megkapjuk a támogató döntésről szóló értesítést, azaz mintegy 76 millió forint támogatásban részesülünk. 

Két további, kisebb összegű pályázati siker fűződik még az elmúlt hetek történéseihez: 

· Kubinyi Ágoston Program (Falumúzeum felújítása) 1.800.000 Ft,
· Nemzeti értékek és hungarikumok támogatása (Sülysápi értékeink c. kiadvány bővítése) 906.780 Ft.

Szeptember 11-én a kerékpárút építésre kiírt pályázat előkészítése keretében, egyeztetésre került sor az úttervezővel, és az azóta már az elkészült tervek benyújtásra kerültek a közlekedési hatósághoz, engedélyezésre. Bár a tulajdonviszonyokat csak a támogató döntést követően, a támogatási szerződés megkötéséig kell rendeznünk, ez korántsem lesz egyszerű, hiszen mintegy 55 magánkézben lévő ingatlan vált érintetté a kerékpárút tervezése során, és ezen ingatlanok kb. 30 %-át jelzálogjog, illetve végrehajtási jog terheli, ami különösen megnehezíti majd önkormányzatunk tulajdonszerzését. 

